RONDEL ASUPRA TIMPURILOR 


Deplâng aceste vremuri noi 
Cu mult prea multă vorbărie, 
Cu bârfă seacă-n berărie 

Şi oameni ce-s flămânzi și goi. 


Cum băutură e puhoi 
Și toţi îs tari la teorie, 
Deplâng aceste vremuri noi, 
Cu mult prea multă vorbărie. 


Strămoșii noștri la butoi 

Făceau aprins filosofie, 

Dar azi, în jurul unui toi, 
E doar politico-beție. 


„„. Deplâng aceste vremuri noi. 


RONDELUL TRANZIȚIEI 


Cum în aceste vremi neclare 
Chiar guvernarea-i inamic, 
Noi am ajuns un neam calic 
Precum în vremile barbare. 


Noi, cei de azi, suntem lăstare 
De mari bărbaţi, cu braț voinic, 
Insă trăim în vremi neclare 
Când guvernarea-i inamic. 


lar eu afirm cu voce tare — 
Cum nu mi-e frică de nimic — 
Că am avut trecutul mare, 
Dar că prezentul ne e mic 


RONDELUL ȘAHULUI ETERN 
De când suntem popor valah, 

Așa a fost din vechi istorii, 

Tot sub puteri aleatorii, 

Azi pomenite-n almanah. 


Cum viețile nu-s derizorii, 
Scrâșnim din dinţi și zicem ah! 
De când suntem popor valah, 
Așa a fost din vechi istorii. 


În traiul nostru, ce-i un crah, 
Tot cu speranțe iluzorii, 
Doar guvvernanții-s jucătorii, 
lar plebea piesele de şah 


„„„De când suntem popor valah. 


RONDEL DE CRIZĂ 


Ne-atârnă viața de un fir, 
Dar, căutând mereu o miză, 
Alegem banul ca deviză 

Și tot îl strângem la chimir. 


Această stare de delir 

Ne ține permanent în priză. 
Ne-atârnă viața de un fir, 
Dar căutăm mereu o miză. 


Câștigu-i e mai abitir — 
La o sumară analiză — 
De când e lumea toată-n criză, 


lar el gropar la cimitir. 


„„.Ne-atârnă viata de un fir. 


RONDEL DE IARNĂ GREA 


E viața noastră tare dură 
Căci țara este guvernată 
De o politică ingrată, 

Dar și ostilă, pe măsură. 


Azi fiscul stă la cotitură 

Și bunăstarea-i greu aflată, 
E viața noastră tare dură 
Căci țara este guvernată... 


Cum iarna asta-i chiar tortură — 
De parcă este blestemată — 

Ea mă mai arde la căldură 

C-o leafă mică, înghețată. 


„..E viața noastră tare dură. 


